SKRIFTLIG FORESPØRGSEL P-1847/99

af Monica Frassoni (Verts/ALE) til Kommissionen

(11. oktober 1999)

Om: Lossepladsen ved Dos Aguas, Valencia (Spanien)

I sit svar på min forespørgsel E-1528/99(1) vedrørende lossepladsen ved Dos Aguas i regionen Valencia, havde den afgående Kommission erklæret, at den ikke havde kendskab til de forelagte oplysninger, og at den ville tage de nødvendige kontakter for at få alle nærmere oplysninger om disse forhold og for at sikre sig, at de pågældende direktiver bliver korrekt anvendt.

Kan den nye Kommission oplyse, hvorledes den har til hensigt at undersøge de forhold, der omtales i skriftlig forespørgsel E-1528/99, eftersom der findes en alvorlig risiko for forurening af vandressourcerne, som anvendes både til vanding inden for landbrug og til drikkevand?

Hvad har Kommissionen endvidere foretaget sig over for de spanske myndigheder for at sikre overholdelse af direktiv 91/156/EØF(2) og 97/11/EF(3)? Påtænker Kommissionen i dette tilfælde at undersøge proceduren for vurdering af miljøindvirkningerne? Hvilke foranstaltninger påtænker Kommissionen at træffe for at sikre, at lossepladsen tilpasses kravene i artikel 14 i direktiv 1999/31/EF(4)?

(1) EFT C 27 E af 29.1.2000, s. 111.

(2) EFT L 78 af 26.3.1991, s. 32.

(3) EFT L 73 af 14.3.1997, s. 5.

(4) EFT L 182 af 16.7.1999, s. 1.

Svar afgivet på Kommissionens vegne af Margot Wallström

(22. november 1999)

Foranlediget af skriftlig forespørgsel E-1528/99(1) fra det ærede medlem har Kommissionen indledt en sag, registreret under reference B-99/2191.

Som led i behandlingen af sagen har Kommissionen rettet henvendelse til de spanske myndigheder og anmodet disse om nærmere oplysninger, bl.a. om, hvilke foranstaltninger der er truffet for at sikre overholdelse af Rådets direktiv 75/442/EØF om affald, som ændret ved Rådets direktiv 91/156/EØF, Rådets direktiv 85/337/EØF om vurdering af visse offentlige og private projekters indvirkning på miljøet, som ændret ved Rådets direktiv 97/11/EF, samt Rådets direktiv 80/68/EØF af 17. december 1979 om beskyttelse af grundvandet mod forurening forårsaget af visse farlige stoffer(2). Kommissionen har endnu ikke modtaget noget svar fra de spanske myndigheder.

Kommissionen vil holde det ærede medlem underrettet om resultaterne af sine initiativer.

Eftersom det navnlig drejer sig om de foranstaltninger, Kommissionen vil iværksætte, for at lossepladsen bringes i overensstemmelse med artikel 14 i Rådets direktiv 1999/31/EF af 26. april 1999 om deponering af affald, skal følgende understreges: Rådets direktiv 1999/31/EF trådte i kraft den 16. juli 1999. Medlemsstaterne er forpligtet til at træffe foranstaltninger for at efterkomme direktivet senest den 16. juli 2001. I medfør af direktivets artikel 14 skal medlemsstaterne træffe foranstaltninger for at sikre, at lossepladser, der var godkendt eller allerede var i drift på tidspunktet for direktivets omsætning i national ret, kun kan fortsætte

driften, hvis de pågældende foranstaltninger er gennemført. Disse foranstaltninger skal træffes snarest muligt og senest otte år efter den 16. juli 2001. Det er i første række op til de spanske myndigheder at træffe de nødvendige foranstaltninger for at opfylde de forpligtelser, der påhviler dem i henhold til direktivet.

(1) EFT C 27 E af 29.1.2000, s. 111.

(2) EFT L 20 af 26.1.1980.